Adolphe Adam
Store norske leksikon,Kunst og estetikk,Musikk,Klassisk musikk,Den klassiske musikkens historie,Klassisk musikk på 1800-tallet,Internasjonale klassiske komponister og verker på 1800-tallet
Adolphe Adam var en fransk komponist som ble svært populær for sine grasiøse og iørefallende melodier – ikke minst er julesangen «Cantique de noël» (O helga natt) berømt. Adam komponerte til sammen 53 sceneverker og 13 balletter.
Estetikk Adam er først og fremst kjent for sine komiske operaer i sin lærer François Adrien Boieldieus (1775–1834) stil. Han oppnådde internasjonal berømmelse med operaen «Le postillion de Longjumeau» i 1836. Verket er et eksempel på det som benevnes opéra comique, den franske versjonen av den italienske opera buffa, kjennetegnet ved lettflytende og naturlig melodikk, samt situasjonskomikk. Adams ballettmusikk til Giselle (1841) ble i lange tider stildannende. Biografi Adam var sønn av komponisten Louis Adam, som også var professor i klaver ved konservatoriet i Paris. I 1817 ble Adolphe inntatt som student ved konservatoriet og ble elev i komposisjon hos Anton Reicha (1770–1836) og Boieldieu. I 1844 ble han valgt inn i Institut de France og grunnla i 1847 Théâtre National, som han ønsket skulle bli en institusjon som kunne gi unge komponister utviklingsmuligheter. På grunn av de politisk urolige tidene ble institusjonen nedlagt etter ett år, og dette førte til økonomisk ruin for Adam. Fra 1849 til sin død i 1856 underviste han i komposisjon ved konservatoriet i Paris. Verk i utvalg  Le Chalet, 1834.  Le postillon de Longjumeau, 1836.  Le brasseur de Preston, 1838.  Le Toréador, 1849.  La poupée de Nuremberg, 1852.  Si j’étais roi, 1852.  Le Sourd, 1853.  Giralda ou la nouvelle Psyché, 1850. Giselle ou Les Willis, 1841.  Le Corsaire, 1856.  I tillegg kirkemusikk, klaverstykker, kor- og solosanger, blant annet den kjente Cantique de noël (Julsång). Les mer i Store norske leksikon musikk i Frankrike Litteratur Souvenirs d'un musicien, memoarer publisert posthumt i 1857.  Derniers souvenirs d'un musicien, memoarer publisert posthumt i 1859. F. Halévy: Notice sur la vie et les ouvrages de Adolphe Adam, 1859. C. W. Beaumont: The ballet called 'Giselle', 1944.